**Škrábikov literárny Rajec - propozície**

Autorská literárna súťaž sa uskutoční pod záštitou primátora mesta Rajec Ing. Milana Lipku.

**Rajec**

**13. máj 2022**

**Vyhlasovateľ literárnej súťaže:** Mesto Rajec

**Organizátor:** Mesto Rajec

Oddelenie kultúry a športu

Nám. SNP 2/2, 015 22 Rajec

**Koordinátor:** Mestská knižnica Rajec

Telefón: 041/542 47 03, 0910 923 575

e-mail: kniznica.rajec@rajec.sk

**Základné ustanovenia:**

Autorská literárna súťaž Škrábikov literárny Rajec je v roku 2022 organizovaná pri príležitosti **140. výročia od narodenia ThDr. Andreja Škrábika** (rímsko-katolíckeho kňaza, biskupa a v neposlednom rade spisovateľa). Súťaže sa môžu zúčastniť študenti stredných škôl a dospelí bez vekového obmedzenia z obcí, miest a škôl **okresu Žilina.**

**Poslanie súťaže:**

Zámerom a poslaním súťaže je podpora mladých začínajúcich autorov, ale naďalej aj tých, ktorí sa pravidelne zúčastňujú literárnych súťaží. Autori majú možnosť prezentovať prozaickú aj poetickú tvorbu, ktorá doposiaľ nebola publikovaná. Zároveň im bude vytvorená možnosť konfrontácie a spoločného inšpiratívneho stretnutia.

**M(i)esto, v ktorom tvorím mier.**

**Dátum vyhlásenia súťaže**: 13. máj 2022

**Uzávierka rukopisov**: 31. august 2022

**Vyhlásenie** výsledkov súťaže a **ocenenie** víťazných prác vecnými cenami: október/november 2022

**Rukopisy je potrebné zaslať na e-mailovú adresu:** kniznica.rajec@rajec.sk

**Kategórie:**

Poézia (max. 2 básne):

1. študenti stredných škôl
2. dospelí bez vekového obmedzenia

Próza (2 – 8 normostrán, žáner: ľubovoľný)

1. študenti stredných škôl
2. dospelí bez vekového obmedzenia

**Podmienky prijatia práce do súťaže:**

* práce musia byť napísané v slovenskom jazyku,
* nesmú byť nikde publikované,
* práce musia spĺňať rozsah uvedený v oboch kategóriách.

Víťazné a odporúčané práce na základe rozhodnutia odbornej poroty budú uverejnené v online zborníku literárnych prác na webstránke Mesta Rajec (www.rajec.sk). V prípade akýchkoľvek otázok sa obráťte na pracovníkov Mestskej knižnice v Rajci.

*„Sviatočný Rajec, nalaď srdce k spevu*

*Tvoj veľsyn Škrábik ide na návštevu*

*A s jeho menom vlož si do címeru*

*Trojlístok šťastia: Lásku, nádej, vieru.“*

 (Gorazd Zvonický)